Rand stewiger terwyl druk op Zuma toeneemDie rand het vanoggend effens verstewig namate druk op pres. Jacob Zuma toeneem om voor Donderdag se staatsrede te bedank. Opposisiepartye dring daarop aan dat Zuma nie die staatsrede lewer nie omdat hy gediskrediteer is. Die geldeenheid het vanoggend in een stadium teen R12,07 teenoor die Amerikaanse dollar verhandel. Volgens valutahandelaars is Zuma, wat moontlik korrupsie-aanklagte te wagte kan wees, in ŉ baie swakker posisie sedert hy as ANC-president deur Cyril Ramaphosa vervang is. Die ANC het nie bekend gemaak wat op Sondagaand se vergadering tussen sy topses en Zuma gebeur het nie. Die nasionale werkskomitee is egter vir ŉ dringende vergadering later vandag ontbied. Adj.pres. Cyril Ramaphosa het Zuma glo versoek om te bedank, maar hy het glo geweier. Intussen het die NKC Economic Research in sy daaglikse verslag laat blyk dat die rand sedert Vrydag een van die swaks presterende geldeenhede van die ontluikende mark was. Die groep skryf dit toe aan die stryd om van Zuma ontslae te raak. Volgens NKC is daar sterk aanduidings dat Zuma nie gewillig is om vrywillig as die land se president te bedank nie. Indien Zuma aanbly, sal die soveelste mosie van wantroue hom op 22 Februarie – ŉ dag ná die begroting – in die gesig staar. Mike Schussler, hoofekonoom by economists.co.za, sê die rand is tans sterk. Sou Zuma se kop rol, kan daar euforie op die randmark ontstaan wat die geldeenheid tot R11,70 teenoor die Amerikaanse dollar kan dryf, meen hy. Dawie Roodt, hoofekonoom van die Efficient-groep, is ook optimisties oor die rand se vooruitsigte, sou Zuma die trekpas kry. Hy voorspel dat die geldeenheid selfs tot R11,50 teenoor die dollar kan verstewig voordat dit effens kan terugsak. Roodt is egter optimisties dat Zuma voor die einde van Februarie uit die Uniegebou sal wees. Hy meen die beplande mosie van wantroue in Zuma sal waarskynlik die doodskoot vir hom wees. Zuma word verbind met staatskaping waaroor die Gupta-gesin ondersoek word. Dit het betrekking op staatsbeheerde ondernemings soos Eskom, Denel en Transnet. Die bewerings van staatskaping is verder ondersteun deur die sogenaamde #GuptaLeaks-e-posse. Dit het bevestig dat daar wel inmenging deur die Gupta-gesin was in verskeie besluite rakende staatsondernemings. Dit het ook beaam wat die vorige openbare beskermer, Thuli Madonsela, in haar verslag bevind het oor staatskaping. Sedert sy tweede termyn in 2014 begin het, was Zuma se presidentskap onder ŉ donker wolk. Dit sluit in die Nkandla-skandaal wat tot ŉ beslissing deur die konstitusionele hof gelei het. Daarvolgens is bevind dat hy nie sy eed as president nagekom het nie en hy moes ŉ aks oor die R7 miljoen aan die staat terugbetaal het. Dit het ook gelei tot ŉ pro-Zuma- en anti-Zuma-kamp in die ANC. Die toestand is vererger deur kabinetskommelinge wat politici en ontleders as inmenging deur die Guptas beskryf het.